SCB ชูเป้าสินเชื่อปีนี้โต 12-15%
ไทยพาณิชย์ประกาศขยายการเติบโตต่อเนื่อง ชูยุทธศาสตร์ยึดลูกค้าเป็นศูนย์กลาง ตั้งเป้าสินเชื่อรวมปี 2556 เติบโต 12-15%
10 ม.ค. 2556

ไทยพาณิชย์ประกาศขยายการเติบโตต่อเนื่อง ชูยุทธศาสตร์ยึดลูกค้าเป็นศูนย์กลาง ตั้งเป้าสินเชื่อรวมปี 2556 เติบโต 12-15%  นางกรรณิกา ชลิตอาภรณ์ กรรมการผู้จัดการใหญ่  ธนาคารไทยพาณิชย์ เปิดเผยว่า  ในปี 2555 ผลประกอบการของธนาคารเติบโตสูงเป็นประวัติการณ์ และเป็นที่น่าพอใจ  โดยสินทรัพย์รวมเพิ่มขึ้นอย่างก้าวกระโดดเป็น 2.173 ล้านล้านบาทในเดือนกันยายน ทำให้ก้าวขึ้นเป็น 1 ใน 3 ธนาคารที่มีสินทรัพย์สูงที่สุดของประเทศ  และมีมูลค่าตลาดรวม ณ สิ้นปี 2555 สูงถึง 6.17 แสนล้านบาท ซึ่งสูงเป็นอันดับ 1 ในกลุ่มสถาบันการเงิน
สำหรับปี 2556 ธนาคารจะขับเคลื่อนธุรกิจให้เติบโตอย่างยั่งยืนผ่าน 6 กลยุทธ์หลัก คือ 1. การขยายการเติบโตในกลุ่มธุรกิจลูกค้าบุคคล โดยแบ่งลูกค้าตามเซ็กเม้นต์ ผ่านกลยุทธ์ customer centric  2. เพิ่มส่วนแบ่งตลาดในสินเชื่อ SME กลุ่ม 20-50  ล้านบาท  3. สร้างรากฐานในตลาดต่างประเทศที่สำคัญ เพื่อรองรับการขยายการลงทุนของลูกค้า ทั้งขาเข้า และ ขาออกจากประเทศไทย 4. ยกระดับงานสนับสนุนและปฎิบัติการทั้งหมดของธนาคาร เพื่อรองรับการให้บริการได้อย่างเต็มที่ทั้งด้านปริมาณ และคุณภาพ  5. การพัฒนาบุคลากรผ่านโปรแกรมการเสริมสร้างความรู้และทักษะอย่างเป็นระบบทั่วทั้งองค์กร  และ 6. ยกระดับระบบ IT หลัก  เช่น  ATM Core Bank  Payment และสาขา เพื่อให้บริการลูกค้าและรองรับปริมาณธุรกิจจำนวนมากได้ตลอดเวลาและเต็มศักยภาพ
"ธนาคารคาดการณ์ว่าเศรษฐกิจจะขยายตัวต่อเนื่อง จีดีพีจะเติบโตระดับปานกลางประมาณ 4.6% และมีปัจจัยหนุนจากการใช้จ่ายภายในประเทศเป็นหลัก โดย  โดยตั้งเป้าสินเชื่อรวมจะขยายตัว 12-15%  ซึ่งมาจากการเติบโตในทั้ง 3 กลุ่มธุรกิจ" นางกรรณิกากล่าว
ด้านนายญนน์   โภคทรัพย์  รองผู้จัดการใหญ่ ธนาคารไทยพาณิชย์  กล่าวว่า ปี 2556  ตั้งเป้ากลุ่มธุรกิจลูกค้าบุคคล ให้มีสินทรัพย์ภายใต้การบริหารเพิ่มขึ้น 17-20%  สินเชื่อเพิ่มขึ้น 15-20% รายได้ขยายตัว 17-22%  โดยจะดำเนินการผ่าน 3 กลยุทธ์หลัก  คือ  ขับเคลื่อนการเติบโตอย่างต่อเนื่องในแต่ละเซ็กเม้นต์ลูกค้า  โดยใช้กลยุทธ์  Customer Centric นำไปสู่นวัตกรรมที่ตอบสนองลูกค้าอย่างครบวงจร  ปรับปรุงระบบปฎิบัติการเพื่อเพิ่มประสิทธิภาพและคุณภาพบริการ  และนำเทคโนโลยีและข้อมูลทางธุรกิจมาใช้ให้เต็มประสิทธิภาพ เพื่อสร้างประสบการณ์และความประทับใจให้กับลูกค้า 
ขณะที่ นายอาทิตย์  นันทวิทยา  รองผู้จัดการใหญ่  ธนาคารไทยพาณิชย์ เปิดเผยถึงกลุ่มธุรกิจขนาดใหญ่ ว่า กลยุทธ์ปี 2556 ยังคงเน้นการสร้างรายได้ค่าธรรมเนียม และเตรียมพร้อมสู่การเติบโตในระดับภูมิภาค โดยการใช้ Balance sheet  ในการต่อยอดรายได้ค่าธรรมเนียมอย่างมีประสิทธิภาพ   การเพิ่มขีดความสามารถผลิตภัณฑ์เพื่อตอบสนองความต้องการลูกค้าในแต่ละกลุ่ม  เน้นการให้บริการ Transactional Banking เพื่อสร้างฐานเงินฝากต้นทุนต่ำ และเพิ่มรายได้จากธุรกรรมขนาดใหญ่ โดยตั้งเป้าสินเชื่อเติบโต 40,000-50,000 ล้านบาท รายได้รวมเติบโต 10%-15%  และรายได้ค่าธรรมเนียมเพิ่มขึ้น 20%-25% 
นายศิริชัย สมบัติศิริ รองผู้จัดการใหญ่ ธนาคารไทยพาณิชย์ กล่าวถึงกลุ่มลูกค้าธุรกิจ (SME) โดยคาดว่ามียอดสินเชื่อคงค้างทั้งปี 2555 จะอยู่ที่ 2.9-2.93 แสนล้านบาท ส่วนปี 2556 จะเน้นลูกค้าเป็นศูนย์กลางเป็นหลัก (Customer Centric) พัฒนาผลิตภัณฑ์และบริการที่มุ่งเน้นความต้องการของลูกค้า การแบ่งกลุ่มลูกค้า (Customer Sub-segmentation) และการพัฒนาบุคลากรที่มุ่งเน้นลูกค้าเป็นศูนย์กลาง (Human Capital Development) และตั้งเป้ายอดสินเชื่อเพิ่มขึ้น 45,000 ล้านบาท